ઉનાળાના દિવસો એટલે ગામડે તો નર્યા નવરાશના દિવસો. પાંચ વાગ્યા તો પરોઢ પોયણા જેવું ને છ પહેલા તો સૂર્યોદયની વેળા કમળ જેવી અડે… પણ જોતજોતાંમાં તડકા એવું તો ચડે કે આઠ વાગ્યાનો સૂરજ આંખ માંડીને સામો જોવા ના દે. તડકાનું રુદ્ર રૂપ આ ઋતુમાં પમાય. ગૃહિણીઓ આઠ નવ વાગતાંમાં તો રસોઈ કરી દે. કપડાં વાસણને કચરા પોતાંય પતી જાય! પછી ગૃહિણીઓ ઘઉં વીણે, ચોખા-દાળ દીવેલમાં ‘મોઈ’ને ભરી દે. બપોરે મરચાં હળદર ને મસાલા દળે. બેચાર દિવસમાં તો એય પતી જાય. છતાં નવરી બેસે તો ગૃહિણી શાની? જૂનાં કપડાં સાંધે ને સાવ નકામા કપડાં પાથરીને દેશી ગોદડીઓ બનાવે.